মুখে ফাটল চকোলেট বোমা! রহস্যমৃত্যু যুবকের, আত্মহত্যা?

বীরভূম: বর্ষবরণের রাতে মর্মান্তিক ঘটনা ঘটল বীরভূমের (Birbhum) সিউড়িতে (Suri)। মুখে চকোলেট বোমা (Chocolate Bomb) ফেটে মৃত্যু (Death) হল এক যুবকের। সকালের আলো ফুটতে ঘর থেকে উদ্ধার হয় রক্তাক্ত দেহ। জানা গিয়েছে, বুধবার সকালে সিউড়ির কলেজপাড়া এলাকার ৩০ বছর বয়সী সুপ্রিয় দাসের দেহ উদ্ধার হয়। কীভাবে তাঁর মৃত্যু হল, তা নিয়ে ধন্দে রয়েছে পুলিশ। প্রাথমিক তদন্তে এটি আত্মহত্যা বলে অনুমান করা হলেও, মৃত্যুর নিশ্চিত কারণ এখনও অস্পষ্ট।

মৃতের পরিবার সূত্রে জানা গিয়েছে, মঙ্গলবার রাতে নিজের ঘরে ঘুমিয়ে ছিলেন সুপ্রিয়। বুধবার তাঁর মা ঘরে ঢুকে দেখতে পান, সুপ্রিয় রক্তাক্ত অবস্থায় পড়ে আছেন। তাঁর মুখে এবং গালের পাশে গুরুতর আঘাতের চিহ্ন ছিল। মায়ের চিৎকারে পরিবারের অন্য সদস্যরা দৌড়ে যান এবং সঙ্গে সঙ্গে পুলিশে খবর দেওয়া হয়। প্রথমে পুলিশ মনে করেছিল, হেডফোন বা মোবাইল বিস্ফোরণে এই দুর্ঘটনা ঘটে থাকতে পারে। তবে, হাসপাতালে ময়নাতদন্তের সময় সুপ্রিয়র মুখে চকোলেট বোমার টুকরো পাওয়া যায়। এই তথ্য উঠে আসার পর থেকে আত্মহত্যার সম্ভাবনা নিয়ে তদন্ত শুরু হয়েছে।

আরও পড়ুন: রাণাঘাটে ডিজিটাল অ্যারেস্টে প্রতারিত বৃদ্ধ! তদন্তে নেমে অবাক পুলিশ

পরিবার সূত্রে জানা গিয়েছে, সুপ্রিয় বেশ কিছুদিন ধরে চাকরির সন্ধানে ছিলেন। যদিও তাঁর জীবনে কোনো অস্বাভাবিক ঘটনা বা মানসিক চাপের কোনো প্রমাণ পরিবারের সদস্যরা দিতে পারেননি। পুলিশ জানিয়েছে, ঘটনাস্থল থেকে নমুনা সংগ্রহ করা হয়েছে এবং সুপ্রিয়র মৃত্যুর পেছনে কোনও ব্যক্তিগত বা সামাজিক কারণ আছে কিনা, তা খতিয়ে দেখা হচ্ছে। এই রহস্যময় ঘটনার পর এলাকায় নেমেছে শোকের ছায়া। স্থানীয় বাসিন্দারা জানিয়েছেন, সুপ্রিয় শান্ত স্বভাবের এবং পরিবারের প্রতি দায়িত্বশীল ছিলেন। এই ঘটনায় তাঁরা গভীরভাবে মর্মাহত।